***Αθήνα, 12 Ιουνίου 2017***

**Κύριο**

**ΘΕΟΔΩΡΟ ΛΟΥΛΟΥΔΗ**

**Εκδότη – Διευθύνοντα Σύμβουλο**

**Εφημερίδας «ΠΕΛΟΠΟΝΝΗΣΟΣ»**

**Πάτρα**

Χαιρετίζω το 5ο Αναπτυξιακό Συνέδριο, το οποίο διοργανώνει η έγκριτος και μια από τις αρχαιότερες εφημερίδες της χώρας «ΠΕΛΟΠΟΝΗΣΣΟΣ», αφού πρωτοκυκλοφόρησε το 1886, με σημαντική συμβολή στην υπεύθυνη ενημέρωση και στα πολιτικά και κοινωνικά δρώμενα της περιοχής, και όχι μόνο.

Το Συνέδριό σας αυτό, στις εργασίες του οποίου εύχομαι την καλύτερη επιτυχία, και έχοντας ήδη θεσμική καταξίωση μπορεί να εξετάσει και να προτείνει σημαντικά θέματα – λύσεις για την Δυτική Ελλάδα.

Οι υποδομές του, το Βιοτεχνικό και Τεχνολογικό Πάρκο, το Αστρονομικό Κέντρο ΑΡΙΣΤΑΡΧΟΣ στο Χελμό, λαμπρά και ιστορικά αναξιοποίητα βιομηχανικά κτίρια, τα Λιμάνια, τα Πανεπιστήμια, τα ΤΕΙ, η ολοκλήρωση βασικών οδικών αρτηριών, η επέκταση του Σιδηροδρομικού δικτύου, το αεροδρόμιο του Αράξου, συνθέτουν ένα πλέγμα προϋποθέσεων ρωμαλέας ανάπτυξης.

Πέρα αυτών, η Αρχαία Ολυμπία, ο ναός του Επικουρίου Απόλλωνα, η πόλη των Πατρών και το λιμάνι της, το λιμάνι της Κυλλήνης και η αξιοποίηση των τρομακτικών δυνατοτήτων που έχει η ΝΑΒΙΠΕ «Αστακός» (Ελεύθερη Βιομηχανική και Επιχειρηματική Ζώνη - όπως ήταν ο αρχικός σχεδιασμός μας ΖΩΝΗ ΕΛΕΥΘΕΡΩΝ ΣΥΝΑΛΛΑΓΩΝ), καθώς και η εγκατάσταση σταθμού υγροποιημένου φυσικού αερίου για ολόκληρη την περιοχή και τα Δυτικά Βαλκάνια στο πρότυπο της Ρεβιθούσας. Όλα αυτά οδηγούν, στο να αναπτυχθεί η περιοχή και να γίνει ανοικτός δίαυλος επικοινωνίας της χώρας μας με την Ευρώπη, πράγμα το οποίο οφείλουμε να ενισχύσουμε ώστε να ενδυναμωθεί ο εξωστρεφής προσανατολισμός της χώρα μας.

Μετά την έλευση του φυσικού αερίου στη Μεγαλόπολη, είναι ώρα για την ολοκλήρωση του υπάρχοντος σχεδιασμού επέκτασης, σε Πάτρα, Πύργο και Μεσολόγγι, Αγρίνιο, ή εναλλακτικά η εξέταση εγκαταστάσεων συμπιεσμένου φυσικού αερίου για τις ίδιες περιοχές, του δικτύου του ΔΕΣΦΑ και της ΔΕΠΑ, το ίδιο και η ολοκλήρωση του σχεδίου για την δημιουργία του Ερευνητικού Κέντρου Δυτικής Ελλάδος. Θα περιμένω τα πρακτικά και τα συμπεράσματα του Συνεδρίου σας.

Και πάλι καλή επιτυχία.

 **ΔΗΜΗΤΡΙΟΣ Γ. ΣΙΟΥΦΑΣ**

 **πρώην Υπουργός Ανάπτυξης**

 **πρώην Πρόεδρος της Βουλής**